Illum, il-Kummissjoni Ewropea ddeċidiet li testendi sat-30 ta' Ġunju 2022 il-Qafas Temporanju dwar l-Għajnuna mill-Istat (li bħalissa għandu jiskadi sal-31 ta' Diċembru 2021). Sabiex jitħaffef aktar l-irkupru, il-Kummissjoni ddeċidiet ukoll li tintroduċi żewġ miżuri ġodda biex jinħolqu inċentivi diretti għal investiment privat li jħares ‘il quddiem u miżuri ta' appoġġ għas-solvenza, għal tul limitat ta' żmien addizzjonali. Il-Viċi President Eżekuttiv Margrethe Vestager, inkarigata mill-politika tal-kompetizzjoni, qalet “Minn meta bdiet il-pandemija, il-Qafas Temporanju tal-għajnuna mill-Istat ippermetta lill-Istati Membri jipprovdu appoġġ immirat u proporzjonat lin-negozji fil-bżonn, filwaqt li stabbilixxa salvagwardji biex jippreserva l-kundizzjonijiet ekwi fis-Suq Uniku. Illum, estendejna l-applikazzjoni tiegħu għal sitt xhur, sal-aħħar ta' Ġunju tas-sena d-dieħla. L-estensjoni limitata tagħti l-opportunità għal tneħħija gradwali progressiva u kkoordinata tal-miżuri ta' kriżi, mingħajr ma toħloq effetti ta' preċipizju, u tirrifletti l-irkupru qawwi previst tal-ekonomija Ewropea b'mod ġenerali. Min-naħa l-oħra, se nkomplu nimmonitorjaw mill-qrib iż-żieda fl-infezzjonijiet tal-COVID-19 u riskji oħra għall-irkupru ekonomiku. U biex nappoġġaw aktar l-irkupru, introduċejna żewġ għodod ġodda biex nagħtu spinta lill-ekonomija u niġbru l-investiment privat għal irkupru aktar rapidu, aktar ekoloġiku u aktar diġitali.” Fid-dawl tal-irkupru ekonomiku osservat, il-Kummissjoni adottat estensjoni limitata ta' 6 xhur tal-Qafas Temporanju, sat-30 ta' Ġunju 2022. Dan se jippermetti lill-Istati Membri, fejn meħtieġ, jestendu l-iskemi ta' appoġġ tagħhom u jiżguraw li n-negozji li għadhom affettwati mill-kriżi ma jinqatgħux f'daqqa mill-appoġġ meħtieġ. Fl-istess ħin, il-Kummissjoni se tkompli timmonitorja mill-qrib l-iżviluppi tal-pandemija tal-COVID-19 u riskji oħra għall-irkupru ekonomiku. Barra minn hekk, il-Kummissjoni introduċiet għadd ta' aġġustamenti mmirati, inklużi żewġ għodod ġodda biex tappoġġa l-irkupru li għaddej tal-ekonomija Ewropea b'mod sostenibbli: Barra minn hekk, fost emendi oħra, il-Kummissjoni: i) tawlet mit-30 ta' Ġunju 2022 sat-30 ta' Ġunju 2023 il-possibbiltà għall-Istati Membri li jikkonvertu strumenti ripagabbli (eż. garanziji, self, avvanzi ripagabbli) mogħtija taħt il-Qafas Temporanju f'forom oħra ta' għajnuna, bħal għotjiet diretti; ii) adattat proporzjonalment għat-tul ta' żmien estiż l-ammonti massimi ta' ċerti tipi ta' għajnuna; iii) iċċarat l-użu tad-dispożizzjonijiet ta' flessibbiltà eċċezzjonali tal-Linji Gwida ta' Salvataġġ u Ristrutturar tal-Kummissjoni; u iv) tawlet il-lista aġġustata ta' pajjiżi b'riskju mhux kummerċjabbli, fil-kuntest tal-assigurazzjoni tal-kreditu għall-esportazzjoni fuq perjodu qasir (STEC), għal 3 xhur addizzjonali (mill-31 ta' Diċembru 2021 sal-31 ta' Marzu 2022). Sfond Il-Qafas Temporanju għall-għajnuna mill-Istat ġie adottat fid-19 ta' Marzu 2020 u ġie emendat għall-ewwel darba fit-3 ta' April 2020 biex jiżdiedu l-possibbiltajiet għall-appoġġ pubbliku għar-riċerka, l-ittestjar u l-produzzjoni ta' prodotti rilevanti biex tiġi miġġielda t-tifqigħa tal-coronavirus, biex jitħarsu l-impjiegi u biex tiġi sostnuta aktar l-ekonomija. Fit-8 ta' Mejju 2020, il-Kummissjoni adottat it-tieni emenda li testendi l-kamp ta' applikazzjoni tal-Qafas Temporanju għal miżuri ta' rikapitalizzazzjoni u tad-dejn subordinat. Fid-29 ta' Ġunju 2020, il-Kummissjoni adottat it-tielet emenda li testendi l-kamp ta' applikazzjoni tal-Qafas Temporanju biex ikomplu jiġu appoġġati l-kumpaniji mikro, żgħar u n-negozji l-ġodda, u jiġu inċentivati l-investimenti privati. Fit-13 ta' Ottubru 2020, il-Kummissjoni estendiet il-Qafas Temporanju sat-30 ta' Ġunju 2021 (bl-eċċezzjoni tal-miżuri ta' rikapitalizzazzjoni li setgħu jingħataw sat-30 ta' Settembru 2021) u ppermettiet li l-Istati Membri jkopru parti mill-ispejjeż fissi mhux koperti tal-kumpaniji affettwati mill-kriżi. Fit-28 ta' Jannar 2021, il-Kummissjoni adottat il-ħames emenda li espandiet il-kamp ta' applikazzjoni tal-Qafas Temporanju billi żiedet il-limiti massimi stabbiliti fih u billi ppermettiet, sa tmiem l-2022, il-konverżjoni ta' ċerti strumenti ripagabbli f'għotjiet diretti.